Krajevna skupnost Ljubno poklanja to priznanje zaslužnemu krajanu Cirilu Ažmanu ob njegovi 90-letnici:

Ciril Ažman je s svojim delom v KS Ljubno pričel v osemdesetih letih. Krajani  so se takrat na zborih odločili, da potrebujejo urejeno postajališče za avtobuse na Posavcu, prav tako v tamkajšnjem novem naselju asfaltirane ceste, nujno potreben novi most čez Savo, predvsem pa uresničitev dolgoletne želje po novi trgovini v Ljubnem. Kot predsednik skupščine KS je s svojim zavzetim delom in organizacijskimi veščinami iz gospodarstva uspel povezati krajane ter z ugledom in poznanstvi pridobiti marsikaj potrebnega za uresničitev teh ciljev. Veliko poti in prošenj je bilo potrebnih, na marsikatera vrata je bilo potrebno potrkati, da so bili cilji v glavnem uresničeni do začetka 90–ih  let, ko je se je moral zaradi zdravstvenih težav umakniti.
Bil je tudi predsednik gradbenega odbora pri izgradnji novega gasilskega doma, kjer se je še posebej močno prizadeval za pridobitev zemljišča in gradbenih dovoljenj. V gasilstvu se je prav tako močno angažiral v KS, kjer je bil med drugim večletni mentor društvu Mladi gasilec v osnovni šoli, in vodja ženske tekmovalne desetine; kot na občinskem nivoju, saj je bil med ustanovitelji Gasilske zveze v novi občini Radovljica in njen prvi predsednik in je sedaj njen častni predsednik, prav tako je častni član PGD Ljubno.
Za svoje delo je prejel številna priznanja in odlikovanja, kjer sta med najpomembnejšimi drugo najvišje gasilsko odlikovanje na ravni Slovenije – Kipec gasilca in pa državno odlikovanje iz leta 1972. - Red dela s srebrnim vencem.

Iskrana hvala za vse in še veliko zadovoljnih dni med nami!
